《移种菖蒲》
宋代·潘玙

谁剪苍龙髯，种之水边石。
不与草争春，四时挺幽碧。
余心具静草，而爱此正色。
一朝移香根，古瓷手亲植。
疏之以泠风，沐之以甘泽。
得此伴闲身，凡花何足惜。
呼童汛净室，寘彼芝兰侧。
如参物外人，利名念俱释。
如亲诗中仙，冷澹趣相得。
人物本一体，清浊霄壤隔。
物以类而聚，人于交贵择。
人为物之灵，讵可乏真识。

作者简介：潘玙（一作屿），四明（今浙江宁波）人（《诗家鼎脔》卷上）。与柴望、贾似道等有交。有《鄮屋拙藁》（《诗渊》），已佚。　潘玙诗，据《诗家鼎脔》、《诗渊》所录，编为一卷。